अगलै रोज अस अट्ठ-दस साथी जलूस बनाइयै हीरो आला लेखा गामो गी खाड़े च लेई गे। उसी दिखदे गै लुकाई च हलचल मची गेई। खुसर-फुसर शुरू होई गेई--"ए बलाs कुत्थुआं आई निकली ऐ?" इक पासेआ पिड़ै ने रस्ता छोड़ेआ ते गामो ने खाड़े दी मित्ती क’न्नें कन्ने छुहाई ते पता नेईं कुस दा ध्यान करियै थोड़ा चिर अक्खीं मीटियां ते फी इक ढोलिये गी जोरै दा डगा लाने लेई गलाया। जिस बेलै उसने, ‘या अली’ दी कलकारी मारियै भांगड़े दी मुद्रा च इक लत्त ते दोऐ बाह्मां परेडियां चुक्कियां तां इंयां बझोआ जे सारा पिड़ गै डोलका खाई गेआ ऐ! असें इंयां सेही कीता जे जिन्ने बी पैह्लवान खाड़े दा फेरा देने गी अपने पट्ट-डौले खड़काs करदे हे, उन्दे चेह्रे किश हिस्सी गे न, सवाए इक लट्टू जनेह् पैह्लवानै दे, जिस दी इक लत्त ते खरी मुंगली जन ही, पर दूई पतलेरी ते बड़ी बे-बनकदी लभदी ही. ओ बी कुसै झिक्के आलाके दा गै आए दा हा। स सुनने च आया जे अग्गें बी इत्थें घुलने लेई औंदा रेहा ऐ। उसगी इत्थें लोक लट्टू पैह्लवान गलांदे हे। उसदे बारे च मश्हूर हा जे ओ अपनी इस पतलेरी लत्तै कन्ने ऐसी घड़िंगी फसांदा ऐ जे अपने कशा ड्योडे दूने जुआनै गी तारे दस्सी छोड़दा हा। साढ़े गामो कन्ने उसदी ए पैह्ली पनछान होनी ऐ, तां गै ओ दोऐ आपूं-बिच्चें शैल गल्लां करदे सेही होआ करदे हे। सारे पैह्लवान खाड़े दी परदक्खन लैन लगे तां गामो बधो-बधी सारें कशा अग्गें होई गेआ। नैंतू ठौकर सैह्मे दा पिच्छें होई गेआ। उस दी टोरै च ओ पैह्ली टैं-फैं अज्ज कुतै तुप्पे दे नेईं ही लभदी। गेड़ मुकाइयै गामो, बड्डी माल्ली दे अग्गें गोडा मारियै बेही गेआ।